《潇潇雨 本意》
清代·张玉珍

黄梅前后雨，苦兼旬、独自带愁听。早池塘水满，鱼虾欲上，鸥鹭堪盟。

偏是画帘深掩，檐际泻泉声。六月生秋意，翠袖凉轻。

记得西窗旧事，惯挑灯款语，共谱茶经。奈年华如矢，清梦冷桃笙。

任氤氲、炉篆香细，暗撩人、几许别离情。无聊赖、把金钱卜，甚日新晴。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。